ΚΑΝΟΝΙΣΜΟΣ (ΕΚ) αριθ. 1592/1999 ΤΗΣ ΕΠΙΤΡΟΠΗΣ

της 20ής Ιουλίου 1999

για την τροποποίηση του κανονισμού (ΕΟΚ) αριθ. 2238/93 περί των συνοδευτικών εγγράφων κατά τη μεταφορά αμπελοοινικών προϊόντων και των βιβλίων που πρέπει να τηρούνται στον αμπελοοινικό τομέα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 822/87 του Συμβουλίου, της 16ης Μαρτίου 1987, περί κοινής οργανώσεως της αμπελοοινικής αγοράς(1), όπως τροποποιήθηκε τελευταία από τον κανονισμό (ΕΚ) αριθ. 1627/98(2), και ιδίως το άρθρο 71 παράγραφος 3,

Εκτιμώντας:

(1) ότι ο κανονισμός (ΕΚ) αριθ. 2238/93 της Επιτροπής(3) καθόρισε τις λεπτομέρειες εφαρμογής των συνοδευτικών εγγράφων των προϊόντων του αμπελοοινικού τομέα, με την επιφύλαξη της εφαρμογής της οδηγίας 92/12/ΕΟΚ του Συμβουλίου(4), όπως τροποποιήθηκε τελευταία από την οδηγία 96/99/ΕΚ(5), και των κανόνων τήρησης των βιβλίων στον αμπελοοινικό τομέα·

(2) ότι το άρθρο 18, παράγραφος 1 του κανονισμού (ΕΟΚ) αριθ. 2238/93 εισάγει τη δυνατότητα για τα κράτη μέλη να θεσπίσουν συμπληρωματικές ή ειδικές διατάξεις για τα εν λόγω προϊόντα που κυκλοφορούν στο έδαφός τους· ότι μία από τις διατάξεις αυτές προβλέπει ότι η ένδειξη της ογκομετρικής μάζας του γλεύκους σταφυλών μπορεί να αντικατασταθεί, κατά τη διάρκεια μιας μεταβατικής περιόδου, από αυτήν της πυκνότητας που εκφράζεται σε βαθμούς Öchsle· óτι η εν λόγω μεταβατική περίοδος προβλεπόταν αρχικά έως τις 31 Αυγούστου 1996· ότι η παραδοσιακή μέθοδος χρησιμοποιείται κυρίως από τους μικρούς γεωργικούς παραγωγούς· ότι για τον εν λόγω κανονισμό πολλές χρήσιμες τροποποιήσεις συζητήθηκαν εδώ και λίγο καιρό αλλά δεν είχαν καταλήξει σε ένα τελικό αποτέλεσμα εν αναμονή της θέσης σε ισχύ μιας νέας κοινής οργάνωσης της αγοράς· ότι η νέα αυτή κοινή οργάνωση της αγοράς (ΚΟΑ) θεσπίσθηκε στο μεταξύ και θα αρχίσει να ισχύει την 1η Αυγούστου του 2000· ότι πρέπει υπό τις συνθήκες αυτές να επανεισαχθεί η εν λόγω διάταξη έως την έναρξη ισχύος της νέας ΚΟΑ· ότι επομένως είναι σκόπιμο να αντικατασταθεί η εν λόγω ημερομηνία από την ημερομηνία της 31ης Ιουλίου του 2000·

(3) ότι στην Κοινότητα χρησιμοποιείται ένας νέος μηχανισμός σφραγίσματος των μικρών δοχείων που περιέχουν προϊόντα του αμπελοοινικού τομέα, και ως εκ τούτου πρέπει να τροποποιηθεί το παράρτημα Ι του κανονισμού (ΕΚ) αριθ. 2238/93 για να θεωρηθεί ως "αναγνωρισμένος μηχανισμός σφραγίσματος" κατά την έννοια του άρθρου 2 στοιχείο η)·

(4) ότι τα μέτρα που προβλέπονται στον παρόντα κανονισμό είναι σύμφωνα με την γνώμη της επιτροπής διαχείρισης οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2238/93 τροποποιείται ως εξής:

1. Στο άρθρο 18 παράγραφος 1 στοιχείο δ), η ημερομηνία "31η Αυγούστου 1996" αντικαθίσταται από την ημερομηνία "31η Ιουλίου 2000".

2. Το παράρτημα Ι σημείο 1 αντικαθίσταται από το ακόλουθο κείμενο: "1. Κυλινδρικό πώμα από φελλό ή άλλο αδρανές υλικό που καλύπτεται ή όχι από τεχνούργημα δυνάμενο να λάβει ιδίως τη μορφή καλύμματος ή δίσκου. Το τεχνούργημα αυτό πρέπει να αχρηστεύεται κατά το άνοιγμα και μπορεί να είναι:

- από αλουμίνιο,

- από μεταλλικό κράμα,

- από συστελλόμενη πλαστική ύλη,

- από πλαστικό PVC με κεφαλή από αλουμίνιο,

- από κεριά, που χρησιμοποιούνται στα τρόφιμα, επικαλυμμένα ή όχι από διάφορες άλλες αδρανείς ουσίες."

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Ιουλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 84 της 27.3.1987, σ. 1.

(2) ΕΕ L 210 της 28.7.1998, σ. 8.

(3) ΕΕ L 200 της 10.8.1993, σ. 10.

(4) ΕΕ L 76 της 23.3.1992, σ. 1.

(5) ΕΕ L 8 της 11.1.1996, σ. 12.